F'dawn l-aħħar jiem kelli l-grazzja niċċelebra, flimkien ma' ħuti l-Patrijiet Kapuċċini Maltin, it-68 Kapitlu Provinċjali mit-twaqqif tal-Provinċja Kapuċċina għażiża tagħna Maltija. Din is-sena, kif ġara tista' tgħid f'dawn l-aħħar snin, il-Kapitlu ġie iċċelebrat fis-Seminarju tal-Arċisqof, fir-Rabat. Kull darba li kont inqum filgħodu biex immur nitlob mal-Patrijiet ħuti, kemm jekk għall-quddiesa li biha konna niftħu l-ġurnata u kif ukoll għat-Tifħir tas-Sbieħ il-Jum, kont nisfa' imħaddan minn żiffa tassew sabiħa. Iż-żiffa għodwija. Meta kont inħossni mħaddan minnha hi, li kienet tiġi għall-fuqi mir-roqgħa dellija l-għodwa, f'qalbi kont inħoss li għandi ngħatti wiċċi. Sewwasew l-għaliex f'din iż-żiffa ħelwa imma li kienet treżżaħni għodu għodu, kont niftakar f'dak li għadda minnu l-profeta Elija. Jiġifieri kienet tfakkarni f'dak il-profeta li ltaqa' mal-Mulej mhux fil-qilla tar-riefnu. Wisq anqas fit-tkarwid tar-ragħad li jriegħed is-sema. Imma fis-sempliċi preżenza taż-żiffa ħelwa. Imbagħad, imsieħeb ma' dik ir-riħa ħelwa tal-fjuri, li kienet tiftaħli beraħ pulmuni tiegħi, kont nidħol bil-mod il-mod u, jekk jista' ikun bla ħoss, fil-kappella li tant kienet tiġborni tas-Seminarju. Il- kien ikun lest biex nibdew it-Tifħir ta' Sbieħ il-Jum. U, mal-ewwel daqqiet tat-tustiera, mill-organist ta' ħila kbira, Patri Anton Briffa OFM Cap, l-ispirtu tiegħi kien jintrefa' il fuq u jimraħ u jimraħ fil-bogħod... Dik il-mużika ħelwa u, fl-istess ħin setgħana, kienet iddaħħalni f'baħar ta' ħsibijiet. Li mhumiex fantasija. Kemm-il darba telgħali f'moħħi u f'qalbi dak li kiteb il-Kardinal Walter Kasper fil-ktieb tiegħu , jiġifieri li l-essenza ta' Alla hija ħniena! Ħniena li, bħal dik il-mużika mill-isbaħ li bdiet ħierġa mill-orgni tas-Seminarju, u ubbidjenti bħal tifel żgħir għall-għafsa għalliema ta' Patri Anton, hija melodija. Melodija li tidħol fil-qalb. Bil-għan li ssawwarha bil-paċi tagħha. Li hija għerf fiha nnifisha. Anzi! L-għerf tassew! Iżda din iż-żiffa ta' ħniena rajtha iva tiġri ma' kull salm li bdejna nkantaw bħala komunità ta' talb. Rajtha iddur ma' kull innu mimli b'tant għerf il-Mulej u b'rejaliżmu grass tal-ħajja. Aktar ma bdejt inkanta s-salmi ma' ħuti l-Patrijiet aktar fuq l- ta' moħħi u qalbi bdew jitilgħu Patrijiet mill-imgħoddi u anki mill-preżent li taw u għadhom jagħtu ħajjithom għall-Mulej fil-qadi ta' għarjhom. Il-biċċa l-kbira minnhom fis-skiet, mingħajr ħafna ġigġifogu. Basta Ġesù Kristu jkun imxandar! Kif tant jistħoqqlu! Hemm kienu l-Patrijiet tal-imgħoddi li qattgħu u għadhom jqattgħu s-sigħat jaħdmu bla heda mal-morda fl-isptarijiet. Għadu jidwi tabilħaqq il-kumment ta' Patri li saqajh marru minħabba l-waqfien li kien ikollu jagħmel fl-isptar, fejn kien jaħdem. U min lil dan il-Patri seta' tabilħaqq ifakkru? Seta' tassew jiċċelebra ħajtu? Għajr il-Mulej permezz tat-talb sabiħ u ħiereġ mill-qalb li bdejna nitolbu fit-Tifħir ta' Sbieħ il-Jum? Imbagħad il-kant tat-testi sagri, imsieħeb mal-mużika li ma kinitx għajr l-inċens ifuħ għal dan il-kant, fakkarni f'tant kappillani tal-Parroċċi li ħadmu u għadhom jaħdmu fihom ħuti l-Kapuċċini. B'tant dedikazzjoni kbira. Dehru jleqqu quddiem għajnejja s-sigħat twal tagħhom ta' akkumpanjament tal-merħla li Alla fdalhom f'idejhom. Kemm tassew ibbrillaw f'dak il-kant lill-Mulej is-siegħat ta' dedikazzjoni għan-nagħaġ li, Ommna l-Knisja Mqaddsa, tathom l-inkarigu biex jieħdu ħsieb! Il-kant fakkarni wkoll fl-imħabba ta' dawk l-aħwa Kapuċċini li ħadmu u għadhom jaħdmu ma' Ġesù fil-Faċilità Korrettiva ta' Kordin. Il-qalb kbira tagħhom għal min qed ibati wasslithom u għadha twassalhom biex jagħmlu minn kollox biex jaqdu lill-Imgħallem Ġesù fil-ktajjen. Lanqas il-kant sabiħ tal-għodwa ma nessieni fil-frajiet ħelwin tagħna. Li, fis-skiet tal-kunventi, u 'il bogħod mill-istorjbu li toħloq il-midja, huma l-ommijiet tagħna. Dan il-kant imqaddes fakkarni fil-Patrijiet anzjani li llum, bil-preżenza tagħhom, ibierku l-fraternitajiet Kapuċċini tagħna. Lill-missjunarji li qiegħdin barra minn xtutna jew irtirati f'artna li, is-sagrifiċċju tagħhom, ifuħ quddiem il-Mulej. Lil dawk il-Patrijiet li jieħu ħsieb il-ħtiġijiet spiritwali tal-Korp tal-Pulizija u ta' dawk li huma bla dar. Fl-aħħarnett, insemmi lil ħuti Kapuċċini li jxandru l-Kelma bil-kelma, bil-kitba u bil-mezzi moderni tal-midja. Ħuti! Grazzi li intom iż-żiffa ħelwa għal tant Maltin, Għawdxin u barranin fostna!
Żiffa ħelwa